Bjørn Tore Godal

Bjørn Tore Godal (født 1945) er en norsk politiker (Ap). Han var formann i Arbeidernes ungdomsfylking (AUF) 1971–1973, stortingsrepresentant for Oslo 1989–2001, handelsminister 1991–1994, utenriksminister 1994–1997 og forsvarsminister 2000–2001. 

Godal var Norges ambassadør i Tyskland 2003–2007 og spesialrådgiver i Utenriksdepartementet 2007–2010. 

 Familie og utdannelse 
Godal er født i Skien som sønn av verksmester Aksel Godal og hustru Kari Pettersen Lia.

Han fullførte Telemark handelsgymnas i 1964, gikk på den britisk-norske folkehøyskolen i Manchester i 1965, og er cand.mag. med sosiologi, statsvitenskap og historie fra Universitetet i Oslo fra 1969.

Godal var gift med Sissel Rønbeck 1971-1981. Ekteskapet oppløst. Han har vært gift med Gro Balas siden 1988.

 Politisk arbeid 
Han kom med i politikken som 16-åring i AUF i Skien i 1961 og var formann i Telemark AUF 1964–1965 og formann i AUF sentralt 1971–1973. Godal ledet AUFs sikkerhetspolitiske arbeidsgruppe, som blant annet gikk inn for oppløsning av militærblokkene NATO og Warszawapakten. Som AUF-formann var han en av frontfigurene ved dannelsen av Arbeiderbevegelsens informasjonskomité mot norsk medlemskap i EF (AIK). Han innehadde også verv i Vietnambevegelsen i Norge og i ungdomsarbeidet mot apartheidpolitikken i Sør-Afrika. Han var utredningssekretær i Arbeiderpartiet 1973–1980 og leder av Oslo Arbeiderparti 1982–1990. Han var medlem av Arbeiderpartiets sentralstyre 1983–1990.

Godal var vararepresentant til Stortinget fra Oslo 1985–1989 og møtte fast fra 1986, først for Sissel Rønbeck 1986–1987, deretter for Gro Harlem Brundtland 1987–1989. Han var medlem av Stortingets finanskomité og var Arbeiderpartiets  skattepolitiske talsmann. I 1989 ble han valgt inn på Stortinget på eget mandat og ble i 1990 leder i Stortingets utenriks- og konstitusjonskomité. I 1991 ble Godal utnevnt til handelsminister i Brundtland-regjeringen. Han ble utnevnt til utenriksminister i januar 1994 etter Johan Jørgen Holsts død. Ved utnevnelsen av Thorbjørn Jaglands regjering i oktober 1996 forble Godal utenriksminister, og ble sittende inntil regjeringen gikk av som følge av stortingsvalget i 1997. Godal gikk da tilbake til Stortinget, hvor han var sekretær i Stortingets forsvarskomité. Han var senere forsvarsminister i Jens Stoltenbergs første regjering fra mars 2000 til oktober 2001, og søkte ikke gjenvalg til Stortinget det året. Viktige arbeidsområder i hans tid som statsråd var Norges forhold til EU og EØS, reformer i Forsvaret, samt samarbeid med Baltikum og landene ved Barentshavet. Som forsvarsminister ønsket han å flytte forsvarets fokus fra vernepliktsforsvar og invasjonsforsvar til terrorberedskap, overvåkning til havs, samt andre typer krisehåndtering, inklusiv internasjonale operasjoner.

I en rapport utarbeidet av Riksrevisjonen i oktober 2018 ble Forsvarsdepartementet og Forsvaret kritisert i forbindelse med inngåelse av en kontrakt og kjøp av 14 maritime helikoptre av typen NH90 til Forsvaret i 2001.
Rapportene hevder at Stortingets forutsetninger for kjøpet ikke var oppfylt. Helikoptrene har ifølge rapporten store mangler og er 14 år forsinket. Kjøpskontrakten ble hevet av regjeringen Støre 10. juni 2022Riksrevisjonens undersøkelse av anskaffelse og innfasing av maritime helikoptere til Forsvaret. Dok. 3:3 (2018-2019)Riksrevisjonen refser Forsvarsdepartementet - NRK/Nordland 25. oktober 2018Tidligere Luftforsvarssjef: Luftforsvaret ville ikke ha skandalehelikopteret NH90 - Aftenposten 2. februar 2019 Forsvarsminister og forsvarssjef med ulike versjoner av helikopterskandalen NH90 - Aftenposten 6. februar 2019Regjeringen har inngått forlik i saken om NH90-helikoptrene - nrk.no 3. nov. 2025

 Annet arbeid 
Godal var Norges ambassadør i Tyskland 2003–2007 og spesialrådgiver for internasjonale energi- og klimaspørsmål i Utenriksdepartementet 2007–2010. Han var medlem av Statoils/Equinors styre 2010–2022.Equinor innstiller tidligere forsvarssjef som styremedlem - EnergiWatch - 23. nov. 2022Valg til Equinors styre - 30. nov. 2022

Fra 2024 til 2025 ledet han det andre Afghanistanutvalget som utarbeidet NOU 2025: 9 Nederlaget – Norge i Afghanistan 2015–2021.

 Bibliografi 
 1969 – Nytt syn på eiendomsretten
 2003 – Utsikter. Store lille Norge i en ny verden (Aschehoug) - ISBN 82-03-22919-0

 Referanser 

 Eksterne lenker 



 - Bjørn Tore Godal - Norsk biografisk leksikon

Kategori:Norske forsvarsministre
Kategori:Norske utenriksministre
Kategori:Norske handelsministre
Kategori:Ap-statsråder
Kategori:Statsråder i Regjeringen Brundtland III
Kategori:Statsråder i Regjeringen Jagland
Kategori:Statsråder i Regjeringen Stoltenberg I
Kategori:Norske statsråder etter 1945
Kategori:Stortingsrepresentanter fra Ap
Kategori:Stortingsrepresentanter for Oslo
Kategori:Stortingsrepresentanter 1985–1989
Kategori:Stortingsrepresentanter 1989–1993
Kategori:Stortingsrepresentanter 1993–1997
Kategori:Stortingsrepresentanter 1997–2001
Kategori:AUFs ledelse
Kategori:Norges ambassadører til Tyskland
Kategori:Personer fra Skien kommune